17 ta' Marzu 2020 Fid-dawl tal-aħħar żviluppi dwar il-COVID-19, l-Istitut tal-Ġurnlaisti Maltin jixtieq jirringrazzja lill-ġurnalisti, fotografi, camerapersons u dawk kollha li qed iwasslu l-aħħar informazzjoni dwar il-virus . Il-ġurnalisti qed ikollhom rwol kruċjali biex ikunu ta' servizz għall-pubbliku billi qed iwasslu informazzjoni utli biex il-pubbliku jaġixxi b'deċiżjonijiet infurmati. L-IĠM jappella lill-ġurnalisti biex f'ħidmiethom isegwu dawn il-punti, intiżi biex ma jinħoloqx paniku żejjed waqt li jibqgħu jkollna rappurtaġġ fattwali u ibbilanċjat: Jiġu kwotati dejjem sorsi uffiċjali, partikolarment esperti mediċi, Inkunu kawti fit-titli li nużaw biex ma noħolqux allarm bla bżonn Inkunu kawti fl-aġġettivi li jintużaw fl-artikli biex ma jinħoloqx alarm bla bżonn Attenzjoni għar-ritratti u l-filmati li jintużaw mal-istejjer biex jitwassal il-messaġġ meħtieġ, ma jinħolqux preġudizzji/sterjotipi fuq persuni li jistgħu jidhru fir-ritratti u biex ma jinħoloqx allarm bla bżonn Insegwu ċ-Charter ta' Etika Ġurnalistika tal-IFJ li għandna nħaddnu dejjem f'ħidmietna Fi żminijiet bħal dawn, il-media għandha tkun punt ta' referenza u ta' fiduċja għall-pubbliku, li bħalissa hu mifni b'fake news u spekulazzjonijiet varji li jistgħu ikunu qed iduru fuq il-media soċjali. Nappellaw lill-pubbliku biex jinforma ruħu fuq xoghol il-ġurnalisti li huma marbuta li jivverifikaw l-informazzjoni li jippublikaw. Il-ġurnalisti jinsabu hemm biex iservu lill-pubbliku. F'każ li s-sitwazzjoni tmur għall-agħar, il-ġurnalisti jibqgħu għodda kruċjali biex titwassal l-aħħar informazzjoni u l-aktar waħda fattwali lill-pubbliku. Għaldaqstant, ħejjejna numru ta' miżuri li l-ġurnalisti jistgħu jieħdu biex jipproteġu lilhom infushom: Żommu mill-inqas żewġ metri 'il bogħod minn persuni oħra, Neħħu il-windshield tal-microphone li jista jigbor fih ħafna mikrobi, Naddfu l-apparat (inkluż microphone, kameras u anke il-mobiles) b'mod regolari b'antiseptic wipes Żommu antiseptic hand rub jew wipes fil-karozzi u naddfu idejkom wara kull servizz Ħallu siġġu jew tnejn vojta bejnkom u bejn persuni oħra L-użu ta' mic-exentension hu suġġerit Nappellaw lill-awtoritajiet biex il-gurnalisti, anke dawk li jahdmu fuq bazi freelance, jitħallew jibqgħu jaħdmu anke jekk is-sitwazzjoni tmur għall-agħar. Xogħol il-ġurnalist hu essenzjali mhux biss biex jitrażmettu l-informazzjoni tal-awtoritajiet imma anke biex ikun il-vuċi tal-pubbliku. Għalhekk nappellaw ukoll biex anke jekk jittieħdu miżuri ta' prekawzjoni, il-ġurnalisti jibqa' jkollhom l-opportunità li waqt il-konferenzi tal-aħbarijiet, il-ġurnalisti jitħallew jagħmlu il-mistoqsijiet tagħhom u r-restrizzjoni titwessa għal tliet domandi kull ġurnalist mhux waħda biss. Is-sitwazzjoni ma tħallix triq oħra lill-IĠM biex jissospendi l-Laqgħa Ġenerali Annwali skedata ghas-7 t'April għal data ohra fil-futur. Id-data tigi komunikata 'il quddiem. L-IĠM jixtieq jirringrazzja ukoll lill-ħaddiema kollha li jaħdmu fis-servizzi tas-saħħa għax-xogħol li qed iwettqu f'dan iż-żmien delikat. Aħna kommessi li niġbdu ħabel wiehed għall-ġid komuni. TMIEM. (N.B. – Hawn taħt qed ngħaddulkom links ta' artikli maħruġa, fosthom minn istituzzjonijiet rinomati, li jagħtu punti li għandna nagħtu każ fi żminijiet bħal dawn.
COVID/19 – Linji Gwida għall-Ġurnalisti